Üsna täpselt kuu aega tagasi viskasin ka siin õhku küsimuse, et kas kandideerida sügisel Tallinna Linnavolikokku või mitte. Tunnistan, et tagasiside jäi oodatust veidi passiivsemaks kuid suur tänu siiski kõigile kes kommentaarides või e-kirjaga enda mõtteid ja kommentaare saatsid. Neist oli kindlasti kasu!    Langetasin otsuse seekord sedapidi nagu tõenäolisem oli. Kandideerin. Kandideerin Mustamäel ning kandideerin Sotsiaaldemokraatliku Erakonna nimekirjas.    Kandideerida otsustasin seetõttu, et leian, et mul on endiselt mida arvata ja kus kaasa rääkida. On ka mitmeid mõtteid mida Tallinnas realiseerumas tahaks näha ning on inimesi kes on valmis nende osas kaasa tulema.    SDE jätkuvalt seetõttu, et kuigi  minu hinnangul võiks erakonna maailmavaade olla oluliselt rohelisem, on muudes küsimustes nende nägemus paljudest asjadest minu omaga sarnasem kui teiste erakondade oma. Valitsuperioodi jooksul hakkasin selles juba kahtlema kuid pole veel lootust kaotanud.    Panin täna vajalikele paberitele selle kohta ka allkirja alla. Päris universumi direktorit ametikohaks ei märkinud kuid sellise vimkaga siiski, et töökohana sai avaldusele kirja "www.gerdtarand.eu" ning ametina vabakutseline blogija, tõlkija ja projektijuht, mis on viimasel ajal minu põhitegevused, vähemalt kaks viimast. Jälgin pisikese huviga, et kas VVK kandidaate veebi riputades selle blogi aadressi ka lingiks raatsib teha.    Edaspidised sammud on sellised, et järgmise nädala algul riputan siia üles enda põhiteesid valimisteks (üritan piirduda kümnega ning blogi lugejatele ei tohiks suuri üllatusi tulla). Tegemist ei saa olema lõpliku versiooniga vaid siinsamas jääb aega neid arutada, kommenteerida, parandada ja täiendada vähemalt paari nädala jagu. Kui arvajaid tekib rohkem ja huvi on aktiivsem kui esimese küsimuse tõstatamise ajal, siis võib kaaluda ka mingis vormis aruteluürituse korraldamist.    Tegutsen ka selle nimel, et leida üles need inimesed kes oleksid valmis pühendama enda aega kampaania korraldamiseks ja läbi viimiseks (online, mõned kujundused, skype-phone-banking, paari ürituse korraldamine, töö tänaval ja ustele koputamine) - st kui kellelgi on selles osas juba mõtteid, siis need on täna juba väga oodatud. Kui juba peale pikka kaalumist kandideerida otsustasin, siis tuleb seda seekord tõsiselt teha.    13.08 toimub SDE Nõmme-Mustamäe koosolek ning 29.08 Tallinna üldkoosolek kus selgub lõplikult nii linnapeakandidaat, erakonna terviklik valimisprogramm ning kandidaatide paiknemine valimisnimekirjas.    Sedasi siis seekord. Joonistage, kirjutage, arvake.